BILAG

ENHEDSDOKUMENT

»Cebreros«

PDO-ES-02348

Ansøgningsdato: 20.2.2017

1. Betegnelse, der skal registreres

Cebreros

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Hvidvine:

Hvidvinenes farve går fra stråfarvet til gyldengul. De er klare og lyse med en frugtig duft og har en aromatisk, afbalanceret og blød smag. Hvis vinene er lagret på fade, kan de have mere gyldne nuancer, og deres frugtige aroma vil være mere fyldig og moden.

Maksimalt indhold af flygtig syre for vine, der er over et år gamle: 16,67 meq/l op til 10 % vol. som stiger med 1 meq/l for hver alkoholprocent over 10 %.

Vinene kan overstige de grænser, der er fastsat i punkt 1 i bilag IC til Kommissionens forordning (EF) nr. 606/2009, forudsat at de opfylder betingelserne i afsnit 3 i dette bilag.

De analytiske parametre, der ikke er fastsat i dette dokument, skal opfylde de gældende regler.

Generelle analytiske karakteristika

Maksimalt samlet alkoholindhold (i % vol.): Virkeligt minimumsalkoholindhold (i % vol.): 12 Samlet minimumssyreindhold: 4 g/l udtrykt i vinsyre Maksimalt indhold af flygtig syre (i milliækvivalenter pr. liter): 13,33 Maksimalt samlet indhold af svovldioxid (i milligram pr. liter): 160

Rosévine:

Rosévinene er klare og lyse med en farve, der går fra lys pink til jordbær- eller hindbærfarvet. De har typisk noter af røde og/eller sorte frugter og en moderat struktur i munden. Hvis de er lagret på fade, kan de have en mere orange nuance, de frugtige noter er mindre intense, og i baggrunden optræder noter af træ.

Maksimalt indhold af flygtig syre for vine, der er over et år gamle: 16,67 meq/l op til 10 % vol., som stiger med 1 meq/l for hver alkoholprocent over 10 %.

Vinene kan overstige de grænser, der er fastsat i punkt 1 i bilag IC til Kommissionens forordning (EF) nr. 606/2009, forudsat at de opfylder betingelserne i afsnit 3 i dette bilag.

De analytiske parametre, der ikke er fastsat i dette dokument, skal opfylde de gældende regler.

Generelle analytiske karakteristika

Maksimalt samlet alkoholindhold (i % vol.): Virkeligt minimumsalkoholindhold (i % vol.): 12 Samlet minimumssyreindhold: 4,5 g/l udtrykt i vinsyre Maksimalt indhold af flygtig syre (i milliækvivalenter pr. liter): 13,33 Maksimalt samlet indhold af svovldioxid (i milligram pr. liter): 160

Rødvine:

Rødvinene er klare i farven med kirsebærrøde toner og strejf af lilla. De har typisk noter af røde og/eller sorte frugter og syrlighed og en afbalanceret struktur, som giver dem finesse og elegance. Hvis de er lagret på fade, bevarer de deres frugtige smag og noterne af træ, og de bliver blødere og får en længerevarende aroma samt teglrøde nuancer.

Maksimalt indhold af flygtig syre for vine, der er over et år gamle: 16,67 meq/l op til 10 % vol. som stiger med 1 meq/l for hver alkoholprocent over 10 %.

Vinene kan overstige de grænser, der er fastsat i punkt 1 i bilag IC til Kommissionens forordning (EF) nr. 606/2009, forudsat at de opfylder betingelserne i afsnit 3 i dette bilag.

De analytiske parametre, der ikke er fastsat i dette dokument, skal opfylde de gældende regler.

Generelle analytiske karakteristika

Maksimalt samlet alkoholindhold (i % vol.): Virkeligt minimumsalkoholindhold (i % vol.): 13 Samlet minimumssyreindhold: 4,5 g/l udtrykt i vinsyre Maksimalt indhold af flygtig syre (i milliækvivalenter pr. liter): 13,33 Maksimalt samlet indhold af svovldioxid (i milligram pr. liter): 150

5. Vinfremstillingspraksis

a. Væsentlige ønologiske fremgangsmåder

Dyrkningspraksis

— Plantning, udfyldning af huller, podning på voksestedet og genpodning må udelukkende ske med godkendte sorter.

— Nyplantning må kun ske med hovedsorterne: Red Garnacha og Albillo Real.

Vinplanterne opbindes på følgende måder:

— Ved anvendelse af den traditionelle gobelet-metode og dens varianter

— På espalier: styret og støttet opbinding.

Særlig ønologisk fremgangsmåde

Druernes potentielle minimumsalkoholindhold: 12 % vol. (røde sorter) og 11 % vol. (hvide sorter).

Der må kun anvendes tanke og beholdere, der ikke kontaminerer vinen, og som er lovlige efter den gældende lovgivning.

Maksimalt udvindingsudbytte: 70 liter pr. 100 kg druer.

Lagringsforhold

— For vine med betegnelsen »FERMENTADO EN BARRICA« (fermenteret på fade) skal både gæring og lagring foregå på egetræsfade med vinbærme.

— Den efterfølgende lagring skal foregå på egetræsfade.

— Lagringsperioden begynder fra den 1. november i høståret.

Relevante begrænsninger for vinfremstillingen

— Hvidvinene må udelukkende fremstilles af sorten Albillo Real.

— Rosé- og rødvinene skal fremstilles med mindst 95 % af sorten Red Garnacha.

Hvad angår udtrækningen af druemost er det forbudt at anvende højhastighedscentrifuger og kontinuerlige vinpressere.

b. Maksimumsudbytter

6 000 kg druer pr. hektar

42 hl pr. hektar

6. Afgrænsning af det geografiske område

De relevante kommuner er anført nedenfor og er alle beliggende i Ávila-provinsen:

La Adrada, El Barraco, Burgohondo, Casavieja, Casillas, Cebreros, Cuevas del Valle, Fresnedilla, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo, Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila og Villarejo del Valle.

7. Primære druesorter

ALBILLO REAL

RED GARNACHA - GIRONET

8. Tilknytning til det geografiske område

Naturlige og menneskelige faktorer

Naturlige faktorer

Det område, der skal beskyttes, ligger i bjergområdet Central Sistema Ibérico mellem Alberche- og Tiétar-floderne, som er bifloder til Tagus. Den østlige del af Sierra de Gredos-bjergene adskiller de to flodbækkener. Området er karakteriseret ved at være yderst granitholdigt.

I Alberche-bækkenet er terrænet meget ujævnt, men dog uden meget skarpe skråninger, og er karakteriseret ved stejle bakker af en anselig højde. Vinmarkerne er primært placeret på sydvendte bjergskråninger i venstre side af dalen. De ligger i 800 til 1 000 meters højde, skønt nogle af dem kan ligge over 1 000 meter. Tiétar-bækkenet ligger lavere, men er kendetegnet ved kraftige stigninger ved flodens udspring.

Jorden er leret, sandet og en anelse syreholdig med granitholdige grundfjelde og meget lidt organisk materiale. Der findes et mindre skiferholdigt område, hvor jorden primært består af ler og sand. Ifølge FAO-klassificeringen er jorden primært cambisol. Dystric cambisols og humic cambisols udgør hovedparten af jordarterne i vinmarkerne.

Klimaet er middelhavsklima med indvirkning af fastlandsklimaet. Vintrene er forholdsvis korte og ikke ret kolde, mens somrene er lange, varme og tørre. Den årlige gennemsnitstemperatur i vindyrkningsområdet (Sierra de Gredos er karakteriseret ved et bjergklima) ligger mellem 12 og 15 °C, og nedbørsmængden ligger mellem 400 og 800 mm om året. Der er 215 frostfrie dage om året. Generelt kan det siges, at klimaet er lunere og mere regnfuldt end i de øvrige områder i regionen, hvor de beskyttede oprindelsesbetegnelser omkring Douro-floden er beliggende.

Menneskelige faktorer

Mennesket har i flere århundreder udvalgt de bedste jorder til dyrkning af vin ved at vælge de bedst egnede, syd-sydøstvendte områder. Nogle af markernes høje beliggenhed (dvs. over 1 000 meter) er bemærkelsesværdig.

Red Garnacha og Albillo Real er de primære vinsorter, der anvendes til vinfremstilling. Gennem historien har der været adskillige referencer til, hvor velegnede disse sorter er til dyrkning i området. Skønt sorterne også dyrkes i andre områder, giver de særlige jordbunds- og klimaforhold de beskyttede vine nogle helt særlige kendetegn.

Vinmarkerne i det afgrænsede område er meget gamle. 94 % af stokkene er over 50 år gamle, og 37 % er over 80 år gamle. Det betyder, at produktionsmængden er lille, men en høj kvalitet.

Beplantningen i området er kendetegnet ved gode pladsforhold, typisk over 2,5 × 2,5 meter. Beplantningstætheden er på 1 600 vinstokke pr. ha, hvilket egner sig godt til den lave og ujævnt fordelte regnmængde og en jordbund med et meget lille indhold af organisk materiale.

Produktets egenskaber

Vinene i det afgrænsede område kan opdeles på: hvidvine, rosévine, rødvine, unge vine og modne vine. De deler alle følgende egenskaber som følge af vækstbetingelserne (terroir):

— Højt alkoholindhold.

— Højt og afbalanceret vinsyreindhold.

— Lang holdbarhed, og særligt rødvinene modner godt.

— De er afbalancerede, bløde og elegante i munden og meget levende.

Sammenhæng

Vinenes særegenhed beror primært på det geografiske miljø: Som nævnt ovenfor er området afgrænset af to bjergkæder og to floder, som begge hører til Tagus-bækkenet. Vinmarkerne er primært placeret på sydvendte bjergskråninger i venstre side af dalen. De særlige egenskaber ved områdets jordbund, geologiske træk og klima gør det til et helt særligt og enestående vindyrkningsområde. Samtidig gør den menneskelige viden om udvælgelse af de bedst egnede sorter og den bedste dyrkningsmetode det muligt at producere et helt særligt og særegent produkt. De vigtigste forhold, der ligger til grund for denne sammenhæng, er:

— Den sandede jord med granitholdige jordfjelde giver vinene finesse og elegance i munden.

— Mikroklimaet i området er ulig de omkringliggende områder mere varieret end i resten af Castilla y León. Der er noget koldere end længere syd- og østpå og området er mere markeret. Manglen på regn om sommeren og i begyndelsen af efteråret medvirker til, at druehøsten er sund og af høj kvalitet.

— Vinmarkerne er højt beliggende, idet nogle af markerne ligger over 1 000 m over havoverfladen. Druernes syreindhold er derfor meget passende og giver vinene en særlig friskhed og livlighed.

— Druesorterne bidrager også til vinenes særegenhed. Vinbønderne har i århundreder valgt de sorter, der egner sig bedst til dyrkning i området: Red Garnacha og Albillo Real, som danner basen for vinene og giver dem deres særlige egenskaber. Red Garnacha giver vine med et højt alkoholindhold, som på grund af markernes høje beliggenhed og klimaet stadig er friske i munden. Albillo Real er typisk for egnen og adskiller sig fra Albillo Mayor, som typisk dyrkes i andre dele af Castillo y León. Druen giver komplekse, fyldige og levende vine, som er yderst velegnede til lagring på fade.

— Den traditionelle beplantningstæthed medfører sammen med den lave nedbørsmængde og manglen på organisk materiale i jorden et meget lavt udbytte. Det er en af årsagerne til druernes meget høje kvalitet set ud fra såvel et produktionsmæssigt perspektiv som i henseende til polyphenolniveauet. De har nogle afbalancerede analytiske parametre og modner særlig godt.

— Vinmarkerne er meget gamle (94 % af stokkene er over 50 år gamle, og 37 % over 80 år gamle). Kombineret med førnævnte egenskaber betyder det, at vinene er særlig velegnede til lagring.

Samlet set giver de ovennævnte forhold druer, der modner godt, hvilket betyder, at der kan produceres vine med et højt alkoholindhold (ikke under 12 ° for hvid- og rosévine og 13 ° for rødvine). De har samtidig et højt syreindhold (samlet syreindhold på mindst 4,5 g/l udtrykt i vinsyre). Disse dobbelte egenskaber, dvs. et højt alkohol- og syreindhold, giver Cebreros-vinene deres helt særlige balance.

Vinene fra det beskyttede område adskiller sig fra vine fra de omkringliggende områder, særligt vinene fra Douro-dalen, ved den typiske balance mellem alkohol og syrlighed, og deres struktur er mere markeret uden at være overdrevet, hvilket gør vinene meget elegante.

9. Vigtige yderligere betingelser

Retlig ramme:

National lovgivning

Type yderligere betingelse:

Emballering i det afgrænsede geografiske område

Beskrivelse af betingelsen:

Vinfremstillingsprocessen omfatter aftapning og efterfølgende lagring i flasken, og de organoleptiske egenskaber, der er beskrevet i varespecifikationen, kan derfor kun garanteres, hvis alle faserne foregår i det afgrænsede område. Vinene afrundes på flaske, og det er her, at produktionsprocessen ophører. Det er på dette tidspunkt, at vinene opnår deres egenskaber som beskrevet i afsnit 2, særligt deres organoleptiske egenskaber. Hvis vinen blev massetransporteret før aftapning, ville produktet blive flyttet uden at have undergået den sidste fase, hvilket ville forringe kvaliteten (iltning og andre tegn på ændring osv.).

Aftapningen af vinene er således et af de centrale kriterier til at garantere de egenskaber, der opnås gennem hele produktions- og — hvor det er relevant — lagringsprocessen. Aftapningen skal derfor foregå i de tappeanlæg, der findes på bedrifterne i produktionsområdet.

Retlig ramme:

National lovgivning

Type yderligere betingelse:

Supplerende bestemmelser vedrørende mærkningen

Beskrivelse af betingelsen:

— Betegnelsen »VINO DE CALIDAD DE CEBREROS« (kvalitetsvin fra Cebreros) kan fremgå af mærkningen i stedet for »DENOMINACIÓN DE ORIGEN PROTEGIDA »CEBREROS«« (beskyttet oprindelsesbetegnelse »Cebreros«).

— Det er obligatorisk at angive dyrkningsåret, årgangen, høståret) eller lignende oplysninger, selv når vinene ikke er blevet lagret.

— Betegnelsen »FERMENTADO EN BARRICA« (fermenteret på fade) eller »ROBLE« (eg) kan benyttes, forudsat at vinene opfylder betingelserne i den gældende lovgivning.

— For partier, hvor det kan dokumenteres, at 100 % af de druer, der er gået til produktion af vinen, kommer fra den samme kommune, kan det anføres på mærkningen, at vinen er produceret med druer fra den pågældende kommune.

Link til produktspecifikationen

http://www.itacyl.es/opencms_wf/opencms/informacion_al_ciudadano/calidad_alimentaria/7_vinicos/index.html